N á v r h
N a r i a d e n i e   v l á d y 
  Slovenskej republiky
z  .................. 2003

o Akreditačnej komisii

Vláda Slovenskej republiky (ďalej len „vláda“) podľa § 82 ods. 7 zákona č. 131/ 2002 Z. z. o vysokých školách a o zmene a doplnení niektorých zákonov (ďalej len „zákon“) nariaďuje:
§ 1
 Spôsob výberu členov Akreditačnej komisie
(1)	Akreditačná komisia (ďalej len „komisia“) je poradným orgánom vlády (§ 81 ods.1 zákona). 

(2)	Návrhy kandidátov na členov komisie (ďalej len „návrh na kandidáta“) predkladajú ministrovi školstva Slovenskej republiky (ďalej len „minister“)

a)	verejná vysoká škola,

b)	súkromná vysoká škola,

c)	štátna vysoká škola prostredníctvom príslušného ústredného orgánu štátnej správy (§ 43 až 45 zákona),

d)	ústredné orgány štátnej správy),

e)	Slovenská akadémia vied2);
(ďalej len „predkladatelia“).

(3)	Za kandidáta na člena komisie je možné navrhnúť významné osobnosti z vysokých škôl alebo zo Slovenskej akadémie vied, z iných  vedeckých ustanovizní a z odborných ustanovizní a zahraničného odborníka.

(4)	Návrh na kandidáta predložený predkladateľmi podľa odseku 2 písm. a) až e) obsahuje tieto údaje

a)	meno a priezvisko, tituly a hodnosti, dátum narodenia a adresa pracoviska,

b)	študijný odbor (§ 50 ods. 1 zákona) alebo odbor výskumu a vývoja3), v ktorom pôsobí, 

c)	priebeh a zoznam doterajších pracovných pomerov a obdobných pracovnoprávnych vzťahov4) a doterajšieho vedecko – pedagogického a odborného pôsobenia,

d)	počet doktorandov, ktorých vyškolil,

e)	počet a zoznam vedeckých prác, umeleckých prác, publikovaných vysokoškolských učebníc, monografií, pôvodných vedeckých publikácií v domácich a zahraničných vedeckých časopisoch, publikovaných prác v zborníkoch z vedeckých konferencií,

f)	počet udelených patentov, autorských osvedčení, licencií a počet navrhnutých a uskutočnených projektov, technických diel alebo umeleckých diel,

g)	členstvo vo vedeckých alebo umeleckých radách, orgánoch Slovenskej akadémie vied, iných vedeckých a odborných ustanovizní, čestné doktoráty, pobyty na zahraničných univerzitách a iných vedeckých a odborných ustanovizniach,

h)	počet ohlasov na vytvorené dielo v štruktúre: 

1.	počet citácií v karentovaných časopisoch, 
2.	počet citácií v nekarentovaných časopisoch, 
3.	počet iných zahraničných ohlasov na vytvorené dielo; 
4.	zoznam piatich najvýznamnejších ohlasov z hľadiska kandidáta,

i)	iné významné vedecké, odborné alebo umelecké aktivity. 

(5)	Návrhy na kandidátov predložené predkladateľmi sa prerokujú v príslušnej vedeckej rade vysokej školy (§ 12 ods. 2 zákona) alebo vo vedeckej rade Slovenskej akadémie vied alebo vo vedeckej rade vedeckej ustanovizne alebo v obdobnom orgáne odbornej ustanovizne, ak táto ustanovizeň  nemá vedeckú radu alebo v obdobnom orgáne ústredného orgánu štátnej správy.

(6)	Z predložených návrhov na kandidátov minister vyberie kandidátov v počte a zložení podľa § 81 ods. 2 až 4 zákona a predloží návrh na ich vymenovanie za členov komisie vláde. V návrhu uvedie aj vyjadrenie orgánov reprezentácie vysokých škôl.

§ 2 
Žiadosti a podklady 
(1) Vysoká škola, nevysokoškolská inštitúcia, externá vzdelávacia inštitúcia alebo právnická osoba, ktorá chce pôsobiť ako súkromná vysoká škola (ďalej len „žiadateľ“), podáva komisii alebo príslušnému ústrednému orgánu štátnej správy žiadosť, ktorá obsahuje

a)	názov a sídlo žiadateľa, 

b)	meno, priezvisko a podpis štatutárneho orgánu žiadateľa, 

c)	odtlačok pečiatky žiadateľa,

d)	výpis z obchodného registra5) alebo z obdobného registra  podľa osobitného predpisu6) nie starší ako tri mesiace, ak je žiadateľom právnická osoba, ktorá chce pôsobiť ako súkromná vysoká škola,
e)	štátny súhlas podľa § 47 ods. 1 zákona,  ak je žiadateľom súkromná vysoká škola,

f)	predmet žiadosti.

(2) Žiadateľ priloží k žiadosti podľa odseku 1 podklady, ktorými sú:

a)	ak ide o vyjadrenie podľa § 82 ods. 2 písm. a) alebo § 84 ods. 3 písm. b) zákona, údaje uvedené v prílohe č.1, 

b)	ak ide o vyjadrenie podľa § 82 ods. 2 písm. b) zákona, údaje uvedené v prílohe č. 2, 

c)	ak ide o vyjadrenie podľa § 82 ods. 2 písm. c) alebo § 84 ods. 4 písm. c) zákona, údaje uvedené v prílohe č. 3,

d)	ak ide o vyjadrenie podľa § 82 ods. 2 písm. d) zákona, údaje uvedené v prílohe č. 4,

(3) Vysoká škola predloží podklady, ktorými sú, ak ide o komplexnú akreditáciu činností vysokej školy podľa § 84 zákona, údaje podľa prílohy č. 5.

	(4) Ak ide o žiadosť právnickej osoby, ktorá chce pôsobiť ako súkromná vysoká škola (§ 47 zákona), sú podkladmi podľa § 47 ods. 4 písm. d) zákona údaje uvedené v prvom až štvrtom, šiestom a siedmom bode prílohy č. 1. V údajoch podľa tretieho, štvrtého a šiesteho bodu prílohy č. 1 sa uvedie aj časový plán ich napĺňania. 

(5) Žiadosť a podklady podáva

a)	verejná vysoká škola (§ 5 zákona), súkromná vysoká škola (§ 47 zákona), nevysokoškolská inštitúcia ( § 86 zákona), externá vzdelávacia inštitúcia (§ 54 ods. 4 zákona) komisii žiadosť bez podkladov podáva Ministerstvu školstva Slovenskej republiky (ďalej len „ministerstvo školstva“), 
 
b)	právnická osoba, ktorá chce pôsobiť ako súkromná vysoká škola (§ 47 zákona) ministerstvu školstva, ktoré ich predloží komisii,

c)	štátna vysoká škola (§ 43 až 45 zákona) ústrednému orgánu štátnej správy1), do ktorého pôsobnosti patrí a ktorý ich  predloží komisii.

(6) Podklady podľa odseku 3 na účely komplexnej akreditácie činností vysokej školy podáva vysoká škola komisii v termíne podľa § 84 ods. 3 zákona.

(7) Údaje uvedené v podkladoch podľa odsekov 2 až 4 žiadateľ spracuje a predkladá v súlade s kritériami podľa § 82 ods. 8 zákona. 

§ 3
Postup pri výkone pôsobnosti komisie podľa § 82 ods. 2 zákona
(1)	Komisia po doručení zaeviduje žiadosť a podklady podľa § 2 a predloží ich príslušnej pracovnej skupine (§ 81 ods. 10 zákona), ak je zriadená.

(2)	Pracovná skupina posúdi najprv úplnosť žiadosti a podkladov predložených komisiou. Ak sú žiadosť a podklady neúplné, požiada komisiu, aby bezodkladne vyzvala žiadateľa na doplnenie žiadosti a podkladov v primeranej lehote. V prípade, že žiadateľ v určenej lehote žiadosť nedoplní, žiadosť sa začne posudzovať na základe pôvodných podkladov.

(3)	Pracovná skupina posudzuje žiadosť a podklady podľa zákona a kritérií podľa § 82 ods. 2 zákona. 

(4)	Pracovná skupina posúdi žiadosť a podklady v prípade potreby za prítomnosti žiadateľa, alebo si preverí ním uvedené údaje u žiadateľa.

(5)	Predseda pracovnej skupiny oznámi štatutárnemu orgánu žiadateľa príchod pracovnej skupiny v lehote aspoň 15 dní vopred. 

(6)	Pracovná skupina vypracuje a predloží komisii hodnotiacu správu alebo stanovisko, ktoré je podkladom na postup komisie podľa odsekov 9 až 12.

(7)	Po posúdení žiadosti a podkladov v pracovnej skupine doručí predseda pracovnej skupiny rektorovi vysokej školy alebo vedúcemu nevysokoškolskej inštitúcie alebo vedúcemu externej vzdelávacej inštitúcie hodnotiacu správu pracovnej skupiny (§ 83 ods. 6 zákona) alebo stanovisko aspoň 30 dní pred prerokúvaním v komisii na vyjadrenie. 

(8)	Predseda pracovnej skupiny doručí hodnotiacu správu pracovnej skupiny (§ 83 ods. 6 zákona) alebo stanovisko spolu s písomným vyjadrením rektora vysokej školy alebo vedúceho nevysokoškolskej inštitúcie alebo vedúceho externej vzdelávacej inštitúcie komisii.

(9)	Komisia posúdi podanú žiadosť a podklady podľa kritérií podľa § 82 ods. 8 zákona a zákona na základe hodnotiacej správy alebo stanoviska pracovnej skupiny a s prihliadnutím na vyjadrenie rektora príslušnej vysokej školy alebo vedúceho nevysokoškolskej inštitúcie alebo vedúceho externej vzdelávacej inštitúcie k hodnotiacej správe alebo k stanovisku pracovnej skupiny a po posúdení schváli príslušné vyjadrenie v zákonom určenej lehote.

(10)	Lehota na vyjadrenie komisie k žiadosti začína plynúť deň nasledujúci po dni, kedy bola komisii doručená úplná žiadosť s podkladmi. Ak komisia vyzve žiadateľa na doplnenie žiadosti alebo podkladov podľa § 2 ods. 2 až 4 a žiadateľ tieto v určenej lehote nedoplní, začína plynúť lehota na vyjadrenie komisie dňom, kedy márne uplynie lehota určená na ich doplnenie.

(11)	Komisia doručí vyjadrenie, spolu s vyjadrením rektora vysokej školy alebo vedúceho nevysokoškolskej inštitúcie alebo vedúceho externej vzdelávacej inštitúcie, ktoré je prílohou vyjadrenia komisie, ministerstvu školstva alebo inému príslušnému ústrednému orgánu štátnej správy (§ 43 až 45 zákona). 

(12)	Komisia doručí vyjadrenia komisie k návrhom na zriadenie, zlúčenie, splynutie, rozdelenie, zrušenie, zmenu názvu alebo sídla fakulty verejnej vysokej školy aj rektorovi verejnej vysokej školy. 

§ 4
Postup pri výkone pôsobnosti komisie pri komplexnej akreditácii činností vysokej školy (§ 84 zákona)
(1) Po doručení podkladov podľa § 84 ods. 3 zákona komisia tieto zaeviduje a predloží ich príslušnej pracovnej skupine (§ 81 ods. 10 zákona), ak je zriadená.

(2) Pracovná skupina posúdi v súlade so zákonom a s kritériami podľa § 82 ods. 8 zákona predložené podklady, v prípade potreby si vyžiada ich doplnenie, preverí si v nich uvádzané skutočnosti, doplní si informácie nazretím do príslušnej dokumentácie, obhliadkou priestorov a vybavenia vysokej školy a osobným pohovorom s poverenými predstaviteľmi orgánov akademickej samosprávy vysokej školy, jej zamestnancami a študentmi.

(3) Predseda pracovnej skupiny oznámi rektorovi vysokej školy príchod pracovnej skupiny v lehote aspoň 15 dní vopred. 

(4) Pracovná skupina predloží komisii hodnotiacu správu, ktorá obsahuje analýzu stavu na posudzovanej vysokej škole a návrh odporúčaní podľa § 84 ods. 4 a 5 zákona.

(5) Po posúdení žiadosti a podkladov v pracovnej skupine doručí predseda pracovnej skupiny rektorovi vysokej školy hodnotiacu správu a odporúčania pracovnej skupiny (§ 84 ods. 4 a 5  zákona) aspoň 30 dní pred prerokúvaním v komisii na vyjadrenie. Písomné vyjadrenie rektora vysokej školy k ich obsahu je prílohou hodnotiacej správy a odporúčaní  komisie (§ 84 ods. 5 zákona). 

(6) Predseda pracovnej skupiny doručí hodnotiacu správu a odporúčania pracovnej skupiny (§ 84 ods. 4 a 5 zákona) spolu s písomným vyjadrením rektora vysokej školy komisii.

(7) Komisia posúdi podklady podľa zákona a kritérií podľa § 82 ods. 8 zákona  na základe hodnotiacej správy a odporúčaní pracovnej skupiny a s prihliadnutím na vyjadrenie rektora príslušnej vysokej školy k hodnotiacej správe a k odporúčaniam pracovnej skupiny a po posúdení vypracuje a schváli hodnotiacu správu a vyjadrenie komisie podľa § 84 ods. 4 a 5 zákona v zákonom určenej lehote (§ 84 ods. 2 a 5 zákona).

(8)	Na zasadaní komisie pri prerokúvaní hodnotiacej správy a vyjadrenia (§ 84 ods. 4 a 5 zákona) sa zúčastňuje poverený predstaviteľ príslušnej vysokej školy, ktorý sa k hodnotiacej správe a vyjadreniu môže vyjadriť ústne.

(9) Komisia doručí hodnotiacu správu a vyjadrenie, spolu s vyjadrením rektora vysokej školy k obsahu hodnotiacej správy a obsahu odporúčaní pracovnej skupiny, ministerstvu školstva alebo inému príslušnému ústrednému orgánu štátnej správy (§ 43 až 45 zákona),                                                                                                                                                                                                                                                                            ktoré poskytnú vyjadrenie komisie rektorovi vysokej školy (§ 84 ods. 5 zákona). 

§ 5
Účinnosť
       Toto nariadenie nadobúda účinnosť 1. apríla 2003.